stanford-oval/wikipedia huggingface dataset:
Judith Auer

Judith Auer
Judith Auer, syntyjään  Vallentin, (19. syyskuuta 1905 Zürich- 27. lokakuuta 1944 Berliini) oli sveitsiläissyntyinen, saksalainen kansallissosialismin vastustaja. Hän jäi kiinni vastarintatoiminnastaan ja hänet surmattiin.
Judith Vallentinin isä oli vasemmistolainen kirjailija Erich Vallentin. Jäätyään orvoksi hänet otti kasvatikseen varakas juutalaisperhe. Hän opiskeli musiikkia ja haaveili pianistin urasta. Täytettyään 20 vuotta hän liittyi kommunistien nuorisojärjestöön. Hän piti kommunismia vastauksena näkemäänsä sosiaaliseen epäoikeudenmukaisuuteen.
Vuonna 1925 Vallentin ryhtyi tekemään nuorisotyötä Berliinin työläiskaupunginosassa. Ansaitakseen elantonsa hän otti työpaikan konekirjoittajana. Vuonna 1926 hän solmi avioliiton vakaumuksellisen kommunistin, Erich Auerin kanssa. Vuodet 1928-1929 pariskunta asui Moskovassa. Vaikka Neuvostoliitto oli köyhä ja Stalin kiristi otettaan, oli maa Auereiden mielestä oikealla tiellä. Pariskunnan tytär Ruth syntyi vuonna 1929.
Adolf Hitlerin johtamat kansallissosialistit tulivat valtaan vuonna 1933. He kukistivat nopeasti kaiken poliittisen toisinajattelun. Auer työskenteli kaapelitehtaan sisäänostajana, mutta jatkoi poliittista toimintaansa. Toinen maailmansota syttyi vuonna 1939 ja maanalainen toiminta hankaloitui edelleen Gestapon aktivoiduttua entisestään ja ilmiantajaverkoston johdosta. Auer suoritti paljon puolueen antamia tehtäviä ja oli Berliinin alueen kommunistiverkoston rahastonhoitaja. Hän toimi myös kommunistisolujen välisenä kuriirina. Lisäksi hän toimitti ruokaa pillotteleville henkilöille.
Auer jäi kiinni toiminnastaan heinäkuussa 1944 ja hänet tuomittiin kuolemaan pahamaineisessa kansantuomioistuimessa . Hänet surmatti Plötzenseen vankilassa, missä surmattiin kaikkiaan 1574 kansallissosialismin vastustajaa. Viimeisessä kirjessään tyttärelleen hän antaa käytännön ohjeita, kehottaa häntä inspiroitumaan musiikista ja muistamaan, että kaikkein tärkeintä on inspiroitua rakkaudesta.
Lisää aiheesta

http://www.jewishvirtuallibrary.org/pl-ouml-tzensee-prison
Jiří Tlustý

| Jiří Tlustý |
| --- | --- |

Henkilötiedot
Syntynyt: 16. maaliskuuta 1988 (ikä 36) Slaný, Tšekkoslovakia
Kansalaisuus:   Tšekki
Jääkiekkoilija
Pelipaikka:  vasen laitahyökkääjä
Maila:  vasen
Pituus:  183 cm
Paino:  93 kg
Pelaajaura
Pääsarjaura:  2005–2017
Aik. seurat:  HC Kladno (ČEL) Toronto Marlies (AHL) Toronto Maple Leafs (NHL) Carolina Hurricanes (NHL) Albany River Rats (AHL) Charlotte Checkers (AHL) Winnipeg Jets (NHL) New Jersey Devils (NHL) Kärpät (SML)
NHL-varaus:  13. varaus, 2006 Toronto Maple Leafs
KHL-varaus:  43. varaus, 2009 Atlant
Jiří Tlustý (s. 16. maaliskuuta 1988 Slaný, Tšekkoslovakia) on ammattilaisuransa lopettanut tšekkiläinen jääkiekkoilija, jonka viimeiseksi seuraksi jäi vuonna 2016–2017 SM-liigajoukkue Oulun Kärpät. Hän on pelipaikaltaan vasen laitahyökkääjä. Tlustý on pelannut urallaan aiemmin NHL:ssä yhteensä 446 runkosarja- ja neljä playoff-ottelua tehopistein 89+88=177 ja keräten 126 jäähyminuuttia. Eliteprospects.com -sivuston Matias Strozyk luonnehtii häntä monipuoliseksi hyökkääjäksi, joka osaa pelata kaikissa hyökkääjän rooleissa. Strozyk mainitsee Tlustýn vahvuuksiksi hyökkäyspään pelaamisen, työteliäisyyden ja luistelun. Hänellä on kuitenkin parannettavaa oman pään pelaamisessa ja sijoittumisessa. Tlustýa verrattiin juniorina pelityyliltään Ryan Smythiin.
Ura > Seuraura > Uran alku kotimaassa ja NHL-varaus

Tlustý on HC Kladnon kasvatti. Hän voitti kauden 2002–2003 päätteeksi Tšekin B-nuorten sarjan mestaruuden ja seuraava kausi 2003–2004 päättyi A-nuorten sarja Extraliga juniorůn mestaruuteen. OHL-joukkue Sault Ste. Marie Greyhounds varasi Tlustýn 31. pelaajana CHL:n varaustilaisuudessa 2005, mutta hän päätti jäädä kaudeksi 2005–2006 kuitenkin kotimaahansa. Tlustý debytoi Kladnon Extraliga-joukkueessa, jossa hän pelasi tulokaskautensa tehden 44 runkosarjaottelussa tehot 7+3=10. Tlustý vahvisti myös seuran A-nuoria ja hän jakoi koko Extraliga juniorůn pudotuspelien pistepörssin voiton HC Třinecin Lukáš Petrekin kanssa tehoilla 7+6=13. Tlustý voitti kauden päätteeksi mestaruuden.
Toronto Maple Leafs varasi Tlustýn ensimmäisellä kierroksella 13. pelaajana NHL:n varaustilaisuudessa 2006. Hän teki seuran kanssa jo samana kesänä heinäkuussa kolmivuotisen jatkosopimuksen. Tlustý aloitti kauden 2006–2007 AHL-joukkue Toronto Marliesissa, jossa hän teki kuudessa ottelussa tehot 3+1=4, mutta Tlustý lähetettiin tämän jälkeen kuitenkin hänet aiemmin varanneen OHL-joukkue Sault Ste. Marie Greyhoundsin vahvuuteen. Tlustý oli pudotuspeleissä joukkueen paras maalintekijä Josh Godfreyn kanssa yhdeksällä osumallaan.
Ura > Seuraura > NHL-debyytti Toronto Maple Leafsissa

Myös kauden 2007–2008 Tlustý aloitti Marliesissa. Viiden siellä pelatun ottelun jälkeen hän teki NHL-debyyttinsä Maple Leafsissa 25. lokakuuta 2007 vieraissa Pittsburgh Penguinsia vastaan. Tlustý sai ottelussa jääaikaa 11.14 minuuttia. Hän avasi ottelussa myös maalitilinsä NHL:ssä heti kahdella osumalla. Tlustýn NHL-uransa avausmaali syntyi hänen ensimmäisessä vaihdossaan, kun Tlustý ohjasi Alexander Steenin laukauksen maalin edestä. Hänen toinen NHL-maalinsa syntyi vain 35 sekuntia myöhemmin. Tlustýn tulokaskausi liigassa toi kaikkiaan 58 runkosarjaottelussa tehot 10+6=16. Hän pelasi AHL:n runkosarjassa 14 ottelua ja palasi joukkueen vahvuuteen liigan pudotuspeleihin. Tlustý valittiin 13. huhtikuuta 2008 AHL:n viikon pelaajaksi.
Kaudella 2008–2009 Tlustý pelasi 14 NHL-ottelua ja suurin osa hänen kaudestaan eteni farmijoukkue Marliesissa, jonka toiseksi paras pistemies Tlustý oli Tim Stapletonin jälkeen tehoilla 25+41=66. 18. helmikuuta 2009 hän onnistui tekemään peräti viisi maalia Syracuse Crunchia vastaan, mikä on Marliesin seurahistorian kaikkien aikojen yhden ottelun maaliennätys. Koko AHL:ssä viisi maalia yhdessä ottelussa onnistui edellisen kerran tekemään Jarkko Immonen vuonna 2006. Tlustý valittiin AHL:n helmikuun 2009 kuukauden pelaajaksi.
Ura > Seuraura > Kauppaaminen Carolina Hurricanesiin ja läpimurto NHL:ssä

Atlant varasi Tlustýn 43. pelaajana KHL:n varaustilaisuudessa 2009. Kaudella 2009–2010 hän pelasi Maple Leafsin organisaatiossa kaksi NHL- ja 19 AHL-ottelua, kunnes joulukuussa 2009 seura kauppasi Tlustýn Carolina Hurricanesiin vaihdossa Philippe Paradisiin. Hän pelasi loppukaudella 18 NHL-ottelua ja vietti runsaat puolet kevätkaudestaan Albany River Ratsin AHL-joukkueessa. Toukokuussa 2010 Tlustý teki Hurricanesin kanssa vuoden mittaisen, yksisuuntaisen ja 500 000 dollarin arvoisen jatkosopimuksen. Kaudella 2011–2012 hän teki joukkueessa 57 runkosarjaottelussa tehot 6+6=12 ja Tlustý pelasi viisi ottelua Hurricanesin uudessa farmijoukkueessa, Charlotte Checkersissa. Heinäkuussa 2011 hän teki seuran kanssa vuoden mittaisen ja 525 000 dollarin arvoisen jatkosopimuksen.
Kaudella 2011–2012 Tlustý otti uuden askeleen NHL-urallaan ja teki 79 runkosarjaottelussa tehot 17+19=36, joilla hän oli Hurricanesin neljänneksi paras pistemies. Tlustý teki huhtikuussa 2012 seuran kanssa kaksivuotisen ja 3,2 miljoonan dollarin arvoisen jatkosopimuksen. Syyskuussa 2012 hän palasi NHL:n työsulun ajaksi kasvattajaseuraansa HC Kladnoon. Tlustý muodosti työsulun ajan nimekkään ja tehokkaan ketjun kahden muun työsulkupelaajan, Jaromír Jágrin ja Tomáš Plekanecin kanssa. Tammikuussa 2013 alkaneesta, 48 otteluun lynnetystä NHL-kaudesta 2012–2013 huolimatta Tlustý onnistui tekemään pääasiassa Eric Staalin ja Aleksandr Sjominin ketjussa liigan yhden kauden piste-ennätyksensä tehoilla 23+15=38. Hän oli Hurricanesin paras maalintekijä ja kolmanneksi paras pistemies. Tlustý jakoi koko NHL:n maalipörssin viidennen sijan Chicago Blackhawksin Patrick Kanen ja Jonathan Toewsin kanssa. Hän voitti myös joukkueensa sisäisen tehotilaston lukemalla +15.
Tlustý teki kaudella 2013–2014 NHL:n runkosarjassa 68 ottelussa 30 tehopistettä. Heinäkuussa 2014 hän teki Hurricanesin kanssa vuoden mittaisen ja 2,95 miljoonan dollarin arvoisen jatkosopimuksen. NHL:n siirtotakarajalla, helmikuussa 2015 seura kauppasi Tlustýn Winnipeg Jetsiin vaihdossa kesän 2016 kolmannen kierroksen ja kesän 2015 viidennen kierroksen varausvuoroon.
Ura > Seuraura > Siirto Winnipeg Jetsiin ja rikkonainen kausi New Jersey Devilsissa

Syyskuussa 2015 Tlustý teki vapaana agenttina vuoden mittaisen ja yksisuuntaisen sopimuksen New Jersey Devilsin kanssa. Hän ehti pelata vain 30 runkosarjaottelua tehopistein 2+2=4, kunnes Tlustýn kausi päättyi tammikuussa 2016 tulleeseen rannevammaan. Syyskuussa 2016 hän kävi hakemassa pelipaikkaa Colorado Avalanchen harjoitusleirillä, mutta Tlustý ei kuitenkaan läpäissyt seuran kunto- ja terveystarkastusta ja hän jäi ilman jatkosopimusta.
Ura > Seuraura > Siirtyminen Kärppiin

Lokakuussa 2016 Tlustý siirtyi loppukauden 2016–2017 kattavalla ja joulukuun puoliväliin asti kestävän try-outin sisältäneellä sopimuksella SM-liigajoukkue Oulun Kärppiin. Hänen hankinnassaan seuraa avustivat mm. Tlustýn joukkuetoverina Carolina Hurricanesissa pelanneet kärppätaustaiset Jussi Jokinen ja Joni Pitkänen. Maalintekijäksi hankittu Tlustý osoittautui lopulta pettymykseksi ja hän teki 14 ottelussa vain tehot 1+4. Joulukuussa Tlustýn kerrottiin lähtevän Kärpistä omasta aloitteestaan, kun hän kertoi häntä pitkin syksyä vaivanneen rannevamman estäneen Tlustya pelaamasta omalla tasollaan. Hän myös ilmoitti harkitsevansa koko pelaajauransa lopettamista sekä vakuutustaistelun aloittamista Pohjois-Amerikassa.
Ura > Maajoukkueura

| Mitalit | Mitalit | Mitalit |  |
| --- | --- | --- | --- |
|  Tlustý (oikealla) ja Jakub Svoboda (vasemmalla) jakamassa nimikirjoituksia ennen kevään 2012 KAJOTbet Hockey Gamesia Tšekin Brnossa. |  Tlustý (oikealla) ja Jakub Svoboda (vasemmalla) jakamassa nimikirjoituksia ennen kevään 2012 KAJOTbet Hockey Gamesia Tšekin Brnossa. |  Tlustý (oikealla) ja Jakub Svoboda (vasemmalla) jakamassa nimikirjoituksia ennen kevään 2012 KAJOTbet Hockey Gamesia Tšekin Brnossa. |  |
Maa:   Tšekki
Miesten jääkiekko
| Alle 18-v. MM-kilpailut  | Alle 18-v. MM-kilpailut  | Alle 18-v. MM-kilpailut  |  |
|  Pronssia | Ruotsi 2006 | jääkiekko |  |
| U-18 Junior World Cup  | U-18 Junior World Cup  | U-18 Junior World Cup  |  |
|  Hopeaa | Břeclav 2005 | jääkiekko |  |
Tlustý edusti Tšekkiä MM-kilpailuissa vuonna 2013. Yhteensä hän on pelannut 16 A-maaottelua tehopistein 2+4=6. Tlustý teki A-maajoukkuedebyyttinsä Euro Hockey Challengessa 18. huhtikuuta 2012 Prahassa Slovakiaa vastaan. Hänen ensimmäinen A-maajoukkuemaalinsa syntyi Tlustýn kolmannessa ottelussa 26. huhtikuuta 2012 KAJOTbet Hockey Gamesissa Brnossa Ruotsia vastaan.
Tlustý pelasi myös alle 20-vuotiaiden MM-kilpailuissa vuonna 2006. Vuoden 2007 turnaus häneltä jäi väliin nilkkavamman vuoksi. Tlustý pelasi myös alle 18-vuotiaiden MM-kilpailuissa vuosina 2005 ja 2006, joista jälkimmäinen turnaus päättyi pronssiin. Hän toimi turnauksessa Tšekin kapteenina. Tlustý oli joukkueensa paras maalintekijä ja jakoi sisäisen pistepörssin voiton David Květoňin kanssa tehoilla 4+3=7. Hänet valittiin turnauksen tähdistökentälliseen. Tlustý valittiin myös Ruotsia vastaan pelatun puolivälieräottelun päätteeksi Tšekin ottelun parhaaksi pelaajaksi. Hän teki Tšekin 0–3-voittoon päättyneen ottelun avausmaalin, joka jäi näin ollen joukkueen voittomaaliksi ja vei Tšekin mitalipeleihin.
Tlustý pelasi myös U-18 Junior World Cupissa vuonna 2005 voittaen hopeaa. Hän pelasi myös World U-17 Hockey Challengessa vuonna 2005, jolloin Tlustý oli Tšekin paras pistemies ja maalintekijä tehoilla 5+4=9. Yhteensä Tlustý on pelannut 20 nuorten ja 56 poikien maaottelua.
John Neville, 1. Montagun markiisi

John Neville, 1. Montagun markiisi (s. 1428–1435 – k. 14. huhtikuuta 1471 Barnet, Hertfordshire) oli englantilainen aatelinen, joka tunnetaan parhaiten roolistaan ruusujen sodassa. Neville taisteli ruusujen sodassa aluksi Edward IV:n puolella Lancastereita vastaan, mistä hyvästä Edward palkitsi hänet vuonna 1464 Northumberlandin jaarlin arvonimellä.
John Nevillen veli, Warwick kuninkaantekijänä tunnettu Richard Neville, oli ruusujen sodassa aluksi John Nevillen tavoin Edwardin puolella, mutta ryhtyi kesällä 1470 juonittelemaan tätä vastaan. John Neville ei halunnut lähteä mukaan veljensä juonitteluun, mutta Edward alkoi silti suhtautumaan häneen epäluuloisesti. Tämän vuoksi Edward otti Norhumberin jaarlin arvonimen pois Nevilleltä ja antoi hänelle sen tilalle Montagun markiisin tittelin, johon ei kuulunut lainkaan maa-alueita.
John Neville liittyi lopulta kuningas Edwardin vastaiseen kapinaan mukaan syksyllä 1470 ja liittyi veljensä joukkoihin seuraavana vuonna. Kumpikin veljeksistä sai surmansa Barnetin taistelussa 14. huhtikuuta 1471.
John L. Hall

| John Lewis Hall |
| --- | --- |

Henkilötiedot
Syntynyt: 21. elokuuta 1934  Denver, Yhdysvallat
Kansalaisuus:   Yhdysvallat
Koulutus ja ura
Tutkinnot:  Carnegie Institute of Technology
Instituutti:  Colorodan yliopisto JILA NIST
Tutkimusalue:  Fysiikka
Palkinnot:   Nobelin fysiikanpalkinto (2005)
Aiheesta muualla
experts.colorado.edu/display/fisid_103891
John Lewis Hall (s. 21. elokuuta 1934) on yhdysvaltalainen fyysikko, joka sai vuoden 2005 Nobelin fysiikanpalkinnon yhdessä Roy J. Glauberin kanssa optisen koherenssin kvanttiteorian kehittämisestä. John Hall ja Roy Glauber jakoivat palkinnon saksalaisen Theodor Hänschin kanssa.
Hall kävi koulunsa Denverissä ja opiskeli Carnegie Mellon -yliopistossa, missä hän väitteli vuonna 1961. Hän on kirjoittanut yli 250 vertaisarvioitua artikkelia ja saanut kymmenen patenttia.
Hallin ja Theodor W. Hänschin kehittämällä tekniikalla voidaan määrittää näkyvän valon taajuuksia jopa 15 desimaalilla. Tekniikalla on käytännön sovelluksia esimerkiksi satelliittinavigoinnissa kuten GPS-järjestelmissä.
Johan Carlsson

| Henkilötiedot |
| --- | --- | --- | --- |
Syntymäaika: 1. elokuuta 1981 (ikä 43)
Syntymäpaikka: Tukholma, Ruotsi
Pelipaikka: puolustava keskikenttäpelaaja
Pituus: 178 cm
Junioriseurat
: Tullinge TP
: Rönninge/Salem
1999–2001: Hammarby IF
Seurat
| Vuodet | Seura | O | (M) |
| 2002 | Älvsjö AIK | – | (–) |
| 2003–2010 | IFK Mariehamn | 105 | (1) |
| 2007–2008 | → IFFK | 5 | (0) |
| 2010–2011 | SIFFK | 20 | (2) |
| Yhteensä | Yhteensä | 130 | (3) |
Maajoukkue
| 2011 | Ahvenanmaa | 4 | (0) |
 Seurajoukkueuran tilastot kattavat vain kansalliset sarjat.
Johan Carlsson (s. 1. elokuuta 1981 Tukholma, Ruotsi) on uransa lopettanut ruotsalainen jalkapalloilija. Hän oli pelipaikaltaan puolustava keskikenttäpelaaja.
Veikkausliigassa Carlsson pelasi yhteensä 68 ottelua ja teki yhden maalin.
Aiheesta muualla

Carlsson IFK Mariehamnin sivuilla (Arkistoitu – Internet Archive)
Carlsson Veikkausliigan sivuilla
Johan Cappelen

| Johan Cappelen |
| --- | --- |

Norjan oikeusministeri
 Gerhardsenin I hallitus 25. kesäkuuta 1945 – 5. marraskuuta 1945  
Edeltäjä:  Terje Wold
Seuraaja:  O. C. Gundersen
Etelä-Trøndelagin maaherra
 1945–1947  
Trondheimin pormestari
 1931–1934  
Henkilötiedot
Syntynyt: 25. helmikuuta 1889 Skogn, Norja
Kuollut: 18. lokakuuta 1947 (58 vuotta) Trondheim, Norja
Ammatti:  juristi, poliitikko
Johan Cappelen (25. helmikuuta 1889 Skogn – 18. lokakuuta 1947 Trondheim) oli norjalainen juristi, virkamies ja poliitikko. Hän toimi Norjan oikeusministerinä vuonna 1945. Vuosina 1931–1934 hän oli Trondheimin pormestari ja 1945–1947 Etelä-Trøndelagin maaherra.
Aiheesta muualla

Kuvia tai muita tiedostoja aiheesta Johan Cappelen Wikimedia Commonsissa
José Hellström

| José Hellström> Henkilötiedot |
| --- | --- |
Syntynyt: Tukholma
Ammatti:  showtanssija, kunto-ohjaaja, valokuvamalli
Muut tiedot
Lempinimet:  Jucci Hellström
José "Jucci" Hellström on suomalainen showtanssija, kunto-ohjaaja ja valokuvamalli.
Hellström syntyi Tukholmassa ja varttui Hangossa. Lukion jälkeen hän muutti Helsinkiin, missä hän kouluttautui henkivartijaksi ja kunto-ohjaajaksi. Hellström on yksi Scandinavian Hunks -ryhmän perustajajäsenistä ja hän oli mukana sen toiminnassa vuodesta 2001 vuoteen 2021, jolloin ryhmä lopetti. Lisäksi hän on työskennellyt musikaalituotannoissa muun muassa Svenska Teaternissa ja Turun ruotsalaisessa teatterissa sekä esiintynyt lyhytelokuvassa Fetch (2009) ja komediaelokuvassa Pohjolan satoa (2022).
Aiheesta muualla

Scandinavian Hunks: José "Jucci" Hellström
Johan Cajanus

Johan Andreae (Juhana) Cajanus vanhempi (19. joulukuuta 1626 Paltamo – 13. toukokuuta 1703 Paltamo) oli Paltamon kirkkoherra ja suomalaisen kansanperinteen tallentaja. Cajanus oli ankaran kirkkokurin ylläpitäjä ja häntä kutsuttiin sen vuoksi Kainuun kansan keskuudessa Lylyhampaaksi. Cajanus käytti ensimmäisenä Kainuu nimeä nykyisestä Kainuun maakunnasta vuonna 1663 kirjoittamassaan Paltamon pitäjänkertomuksessa.
Cajanuksen vanhemmat olivat Kajaanin vapaaherrakunnan vouti Anders Eriksson (k. 1657) ja Agneta Mattsdotter. Hän kävi Oulun pedagogiota ja pääsi ylioppilaaksi Uppsalassa 1642. Cajanus vihittiin papiksi Turun hiippakunnassa vuonna 1648.
Cajanus toimi synnyinpitäjässään Paltamossa ensin pitäjänapulaisena, sitten vuodesta 1651 kappalaisena ja viimein vuodesta 1660 alkaen kirkkoherrana. Cajanus sai rovastin arvon vuonna 1665. Lisäksi hän oli saarnaajana pappeinkokouksessa Oulussa vuonna 1670 sekä toimi lääninrovastina ja valtiopäivämiehenä vuoden 1672 valtiopäivillä. Hänen aikanaan seurakunnassa noudatettiin vielä monia pakanallisia tapoja, joita hän pyrki kitkemään. Cajanus hävitti muun muassa pyhiä puita että muita pakanauskonnon uhripaikkoja. Åbo Tidningar julkaisi vuonna 1777 hänen kirjoituksensa vuodelta 1683 Paltamon seurakunnan kirkollisista oloista (Om Paldamo).
Cajanus oli naimisissa 1649–1650 Kristina Samuelsdotter Paldaniuksen (k. 1650) kanssa, 1652–1668 Anna Johansdotter Mathesiuksen (k. 1668) ja 1669–1692 Elisabet Gustafsdotter Wittingin (k. 1692) kanssa tämän toisessa avioliitossa. Hänen poikiansa toisesta avioliitosta olivat Turun akatemian ylimääräinen filosofian professori Johan Cajanus (1655–1681) sekä Paltamon ja Kemiön kirkkoherra Erik Cajanus (1658–1723). Johan Cajanuksen veli oli Sotkamon kirkkoherra Erik Cajanus vanhempi (1628–1691).
Aiheesta muualla

Virrankoski, Pentti: / Cajanus, Johan (1626–1703). Kansallisbiografia-verkkojulkaisu (maksullinen).  1.3.1998. Helsinki:  Suomalaisen Kirjallisuuden Seura.
SKS Biografiakeskus : Turun hiippakunnan paimenmuisto 1554–1721 : Cajanus, Johannes Andreae (1626–1703)
Paltamon viisas sijaishallitsija. Paltamon rovastin, Juhana Cajanuksen kaksi sopimusta K. A. Gottlundin kertomana, Hakkapeliitta, 27.02.1934, nro 9, s. 6, Kansalliskirjaston digitaaliset aineistot
John Newmark

John Newmark (alkujaan Hans Joseph Neumark; 12. kesäkuuta 1904 Bremen, Saksa – 14. lokakuuta 1991 Montreal, Kanada) oli saksalaissyntyinen pianisti ja taidemaalari, joka oli Kanadan kansalainen vuodesta 1946.
Newmark opiskeli pianonsoittoa vuosina 1912–1919 Bremenissä Karl Boernerin ja vuosina 1920–1921 Leipzigissa Anni Eiselen johdolla. Hän opiskeli myös piirtämistä Dresdenissä. Hän tapasi vuonna 1925 viulisti Szymon Goldbergin, jonka kanssa hän piti resitaaleja. Vuonna 1929 Newmark palasi Dresdeniin, jossa hän omistautui kokonaan musiikille. Sellisti August Wenzingerin kanssa hän perusti Neue Kammermusik Bremen -seuran, joka esitti konserteissa lukuisia nykyteoksia. Vuonna 1933 Newmark asettui Berliiniin, mutta hän ei poliittisista syistä päässyt esiintymään julkisesti, joten hän kiersi vuosina 1933–1935 Espanjassa Goldbergin kanssa.
Newmark lähti vuonna 1939 Lontooseen, jossa hän esiintyi sopraano Emmy Heimin ja viulisti Max Rostalin kanssa. Muukalaisstatuksensa takia hänet kuitenkin internoitiin vuonna 1940 ensin Mansaarelle ja sitten Kanadaan. Vuonna 1942 hän lähti Torontoon opiskelemaan harmoniaa ja orkesterinjohtoa Ettore Mazzolenin johdolla. Vuonna 1943 hän lähti kiertueelle sopraano Frances Jamesin kanssa, ja vuonna 1944 hän asettui pysyvästi Montrealiin. Tuona vuonna hänestä tuli viulisti Alexander Brottin ja sellisti Roland Leducin kanssa ensimmäinen kaikki Ludwig van Beethovenin triot CBC:n radiossa esittänyt. Vuonna 1945 hän esitti viulisti Noël Brunetin kanssa yhdeksäntoista Wolfgang Amadeus Mozartin sonaattia CBC:lle.
Vuonna 1946 Newmark aloitti yhteistyön Marie-Thérèse Paquinin kanssa esittämällä alkuperäisiä pianolle nelikätisesti sävellettyjä teoksia. Vuonna 1949 hän piti konsertteja Etelä-Amerikassa Goldbergin kanssa ja säesti kontra-altto Kathleen Ferrieriä kahdella laajalla Pohjois-Amerikan-kiertueella. Vuonna 1950 hän levytti Ferrierin kanssa Robert Schumannin ja Johannes Brahmsin lauluja. Brahms-levytyksistään hän sai vuonna 1952 Charles Cros -akatemian Grand prix du disquen.
Newmark säesti yli 80:tä ulkomaalaista ja vähintään 160:tä kanadalaista esiintyjää. Pitkäaikaisen maailmanlaajuisen yhteistyönsä Maureen Forresterin kanssa hän aloitti vuonna 1953. 1970-luvulla hän toimi yhtenä Québecin oopperan taiteellisista neuvonantajista. Hän soitti vuodesta 1950 Clementi-pianolla, joka oli rakennettu Lontoossa 1810. Hänestä tehtiin vuonna 1973 Kanadan ritarikunnan upseeri, ja vuonna 1988 Québecin hallitus myönsi hänelle Denise Pelletier -palkinnon. Musiikillisen uransa lomassa Newmark kirjoitti muistelmansa ja piti näyttelyjä taidemaalarina.
John Kricfalusi

John Kricfalusi vuonna 2006.
Michael John Kricfalusi (s. 9. syyskuuta 1955) on kanadalainen animaattori, joka tunnetaan parhaiten animaatiosarja Ren & Stimpyn luojana. Hän on käyttänyt myös nimiä John K. ja Raymond Spum.
Kricfalusi aloitti uransa 1980-luvun alussa Ralph Bakshin kanssa. Hän perusti vuonna 1988 animaatiostudio Spümcøn Jim Smithin kanssa ja loi Ren & Stimpyn. Spümcø myi Ren & Stimpyn Nickelodeonille samana vuonna. Sarjan tuotannosta syntyi kuitenkin riitaa. Kricfalusi ylitti usein sarjan budjetin ja sai harvoin jaksoja valmiiksi määräajan sisällä. Nickelodeon erotti hänet sarjan tuotantoryhmästä vuonna 1992. Sarja lopetettiin 1996. Kricfalusi sai vapaammat kädet aloittaessaan vuonna 2003 enemmän aikuisille suunnatun sarjan Ren & Stimpy Adult Party Cartoon Spike TV:lle, mutta se lopetettiin vain kolmen jakson esittämisen jälkeen.
Vuonna 1997 Kricfalusi loi ensimmäisen vain internet-levitykseen tarkoitetun animaation The Goddamn George Liquor Programin. Sarjan jaksot olivat yhden minuutin pituisia.
Kricfalusi on animoinut myös musiikkivideoita artisteille kuten Björk ja Tenacious D. Hän on myös ohjannut The Rolling Stonesin vuoden 1986 ”Harlem Shuffles” -musiikkivideon animaation.
Aiheesta muualla

John Kricfalusi Internet Movie Databasessa. (englanniksi)
John Kricfalusin blogi
José Guillermo Lovell

| José Guillermo Lovell |
| --- | --- |
 Kuva Berliinin kisojen loppuottelusta Guillermo Lovell vastaan Herbert Runge. Lovell kuvassa selin vasemmalla.
Henkilötiedot
Koko nimi:  José Guillermo Lovell
Syntynyt: 14. tammikuuta 1918 Dock Sud, Provincia de Buenos Aires, Argentiina
Kuollut: 25. lokakuuta 1967 (49 vuotta)
Kansalaisuus:  Argentiina
Nyrkkeilijä
Pituus:  190 cm
Painoluokka:  raskassarja
Ammattilaistilastot
Ottelut:  3
Voitot:  2
– tyrmäysvoitot:  0
Tappiot:  1
Ratkaisemattomat:  0
Ei tuomiota/ mitätöity:  0
| Mitalit> Maa:  .Miesten amatöörinyrkkeily. Olympialaiset  | Mitalit> Maa:  .Miesten amatöörinyrkkeily. Olympialaiset  | Mitalit> Maa:  .Miesten amatöörinyrkkeily. Olympialaiset  | Maa:  > Miesten amatöörinyrkkeily. |
| --- | --- | --- | --- |
|  Hopeaa | Berliini 1936 | raskassarja |  |
José Guillermo Lovell (14. tammikuuta 1918 Dock Sud, Provincia de Buenos Aires, Argentiina – 25. lokakuuta 1967) oli argentiinalainen nyrkkeilijä ja olympiamitalisti, jonka amatööriura ajoittui 1930-luvulle ja lyhyt ammattilaisura 1940-luvun alkuun.
Lovell voitti Berliinin olympialaisissa 1936 kolme ensimmäistä otteluaan ja pääsi finaaliin, jossa kohtasi saksalaisen Herbert Rungen. Lovell hävisi ottelun ja sai hopeamitalin.
Vuonna 1940 Lovell siirtyi ammattilaiseksi, mutta otteli vain kolme ottelua vuosina 1940–1942.
José Guillermo Lovellin veli oli vuoden 1932 olympiavoittaja Alberto Lovell ja veljenpoika vuoden 1964 nyrkkeilyn olympiaedustaja Santiago Alberto Lovell, joka eteni Tokion vuoden 1964 olympialaisissa neljännevälieriin eli kahdeksan parhaan joukkoon.
Aiheesta muualla

José Guillermo Lovell Kansainvälinen olympiakomitea. (englanniksi)